हालांकि ऐसा नहीं था कि इस पुस्तक का हिन्दी अनुवाद उपलब्ध नहीं था। हिन्दी अनुवाद तो उपलब्ध था लेकिन अनुवाद की भाषा में सहजता और सरलता का अभाव खटकता था। जिससे यह पुस्तक साधारण पाठकों तक पहुंच बनाने में उतनी सफल नहीं हो पायी थी, जितनी समाज को इसकी जरूरत थी। इसी अभाव को दूर करने के लिए प्रख्यात पत्रकार व लेखक राजकिशोर ने कठिन परिश्रम से इस पुस्तक का हिन्दी अनुवाद किया जिसे फारवर्ड प्रेस ने प्रकाशित किया है। हालांकि वे इस पुस्तक के प्रकाशित होने के पूर्व ही 4 जून 2018 को हमसे सदा के लिए विदा हो गये। वे अपनी प्रिय पुस्तक को अपने हाथों से समाज को नहीं सौंप पाये, इसका दुःख हम सभी को आजीवन रहेगा।